– Vi vil ikke stenge disse sidene for våre kunder, og vi er heller ikke pålagt å gjøre det, sier daglig leder Christian Veiby Moen i Lynet internett.

Hans selskap leverer internettforbindelse til rundt 14.000 kunder i Oslo.

Om to uker kan lilleputten fortsatt levere et fritt og usensurert internett, mens de store blir nødt til å blokkere tilgangen til flere nettsteder.

Nettilbydere omfattet av piratdommen Ekspandér faktaboks Telenor Norge AS

NextGenTel AS

Get AS

Altibox AS

TeliaSonera Norge AS

TeliaSonera AS

HomeNet AS

Ice Norge AS

INGEN PLIKT: Advokat Jon Wessel-Aas fastslår at plikten til å blokkere piratsider kun gjelder de åtte store. Foto: Gaute Zakariassen / NRK

SNUR: Torild Uribarri i Telenor medgir at dommen ikke gjelder alle. Det er problematisk, mener hun. Foto: Johnny Syversen

PROBLEMATISK: Torgeir Waterhouse i IKT Norge mener det er problematisk om leverandører må følge forskjellige regler. Foto: Pressebilde / IKT Norge

– Ingen plikt til å blokkere

Det finnes ifølge Nasjonal kommunikasjonsmyndighet (tidligere Post- og teletilsynet) rundt 160 internettilbydere i Norge. Kun åtte av dem er omtalt i kjennelsen fra Oslo tingrett.

Moens selskap er ikke blant de åtte, og har ingen planer om å stenge tilgangen for sine kunder.

– Internett har alltid vært fritt og åpent. Nå er det altså innført sensur. Vi er redd for hvor dette skal stoppe, sier Moen, som er klar på at dommen ikke gjelder for ham.

– Vi hører at Telenor og de andre store leverandørene mener at dommen gjelder for alle. Det gjør den altså ikke, den gjelder kun for dem som har blitt saksøkt.

Moen får støtte av advokat Jon Wessel-Aas.

– Denne avgjørelsen gjelder selvfølgelig bare direkte overfor de leverandørene som var parter i saken. Internettleverandører som ikke er omfattet av påleggene, har ingen plikt til å blokkere noe som helst, bekrefter Wessel-Aas.

Gjør helomvending

Forrige uke var både Telenor og Get fast bestemt på at Oslo tingretts kjennelse, der de ble pålagt å blokkere flere navngitte fildelingsnettsteder, gjaldt for alle nettilbydere.

Når NRK tar kontakt med Telenor og Get på nytt denne uka, har de en annen forståelse av dommens omfang og rekkevidde.

– Vi leste det slik at dommen gjaldt for alle internettleverandører, men det er basert på de åtte som er begjært i denne saken, medgir kommunikasjonsdirektør Torild Uribarri i Telenor.

Uribarri mener det er uheldig hvis det kun er de største internettilbyderne som må stenge tilgangen.

– Det er underlig at en kjennelse gjelder nesten alle, men ikke alle. Det vil jo nesten være som å si at noen biler på en strekning kan få kjøre i 110 kilometer i timen, mens andre må kjøre i 80.

Også Torgeir Waterhouse i IKT Norge er kritisk til at leverandører i samme marked i praksis må følge forskjellige regler.

– Det er ikke en heldig situasjon at en kjennelse omfatter noen, men ikke alle nettleverandørene. Det er avgjørende at vi får tydelige og klare rammer for hva som gjelder i Norge, sier Waterhouse.